Hoséa word onder die “Kleinere Profete” gereken, maar sy boodskap is geensins van mindere betekenis nie. Hy vertel in baie duidelike en geïnspireerde taal van die verwerping, straf, bymekaarmaak en uiteindelike herstel van Israel. Hy kyk oor die eeue heen vanaf die verstrooiing van die Huis van Israel tot by die klimaks van haar verlossing en die herstel van die koninkryk. Dit word gevolg deur wêreldwye vrede en voorspoed. Sodoende gee die profeet vir ons ‘n voorskou van die verhaal van die Huis van Israel deur die eeue.
Die verskil tussen die Huis van Israel en die Huis van Juda word duidelik beskryf en waarom God sy volk moes straf. Hoséa gee vir ons duidelike aanduidings dat die Anglo-Saksiese en Germaanse Nasies tesame met die suiwer element in die Jodedom die nakomelinge van die twee huise is. Hier sien ons ook waarom die Huis van Israel in Assiriese ballingskap moes gaan.
Op hierdie wyse het die HERE vir Hoséa ‘n rol laat speel wat ‘n weerspieëling was van wat Hy Self met sy owerspelige vrou Israel moes deurmaak. Dit was om by Israel die afskuwelikheid van haar sonde tuis te bring, want sy het self van die Lewende God afvallig geraak en agter vreemde gode aan gehoereer. Israel het so ver van die HERE afvallig geraak dat die tyd aangebreek het om vir haar ‘n skeibrief te gee en in ballingskap te laat gaan.
En die HERE het vir hom gesê: Noem hom Jísreël, want nog ‘n klein tydjie, dan sal Ek die bloedskuld van Jísreël aan die huis van Jehu besoek en ‘n einde maak aan die koninkryk van die huis van Israel - (Hoséa 1:4).
- - - - jy sal uitbrei na die weste en ooste, en na die noorde en suide; en in jou en jou nageslag sal al die geslagte van die aarde geseën word - (Gén. 28:14).
Beide deur straf en deur seën het ons Alwyse Hemelse Vader gesorg dat Israel oor die aarde verstrooi raak om sy doel met haar te bereik. Hiervan sal ons nog baie meer in hierdie hoofstuk sien.